钦定古今图书集成/明伦汇编/氏族典/第348卷 > 周宗建
## 钦定古今图书集成/明伦汇编/氏族典/第348卷 > 周宗建

按《明外史周宗建传》：“宗建，字季侯，吴江人，尚书用曾
孙也。举万历四十一年进士，除武康知县，调仁和，有
异政，入为御史。天启元年，追论万历朝小人历数钱
梦皋等乱政罪，并诋李三才、王图，由是为东林所指
目。时辽事方棘，上疏责备辅臣。无何，沈阳破，宗建责
当事大臣益急，因请破格用人，召还熊廷弼。”魏大中
之劾王德完也，宗建力攻大中。其冬，奉圣夫人客氏
既出宫，复入。宗建首抗疏极谏，清议由此重之。明年，
广宁失，廷臣多庇王化贞，欲甚。熊廷弼罪宗建不平，
为剖两人罪案，颇右廷弼。由是袒化贞者深疾之。京
师久旱，五月雨雹。宗建谓阴盛阳衰之征，历陈四事，
其一则专攻进忠。“进忠”者，魏忠贤故名也。时方结客
氏，廷臣多阴附之，其势渐炽。见《宗建疏》，衔之刺骨，未
发也。给事中郤巩者，先以劾廷弼被谪，廷弼败，复官，
遂深结进忠。知进忠恶宗建，乃疏诋廷弼，因诋朝臣
之荐廷弼者，而宗建与焉。宗建抗疏，力驳其谬。当是
时，进忠势益盛。宗建虑内外合谋，其祸将大。三年二
月遂抗疏直攻进忠。进忠益怒，率刘朝等环泣帝前，
乞自髡以激帝，将加重谴，阁臣言乃止。初，宗建诋李
三才、魏大中，东林以其异己，欲出之于外。及屡击权
珰，直声振中外，东林亦遂翕然称誉之，引为同调。五
年三月，大学士冯铨衔御史张慎言尝论己，属其门
生曹钦程诬劾，而以宗建为首，并及李应昇、黄尊素。
忠贤遂矫诏削籍。下抚按追赃。竟坐纳廷弼贿毙之
狱。福王时。追谥《忠毅》。